**Te-am scris pe suflet cu majuscule**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

“Adu-mi aproape buzele Tale, astfel încât

sărutul tău să-mi trezească sufletul.” Rumi

- Dă-ți timp să mă vezi ca pe-o clipă ce-a fost

Un geamăt prelung sau o rugă în post,

Dă-mi timp să-ți explic tot ce încă nu știi,

Dă-mi timp să mă nasc și-o s-aștept să revii.

Voi fi mai bătrână c-un suflet, și-apoi,

De ce te-ai mira? Ți-aș vorbi despre noi,

De cei care-am fost, cum datori ne-am rămas

C-un singur cuvânt... Nu privi către ceas

Și nu-l întreba unde-i timpul furat,

Din tot ce-am pierdut un minut câștigat

E veșnic precum sentimentul că ieri

Un vers am sădit și-am cules primăveri.

- N-am timp să te-aștept, o să vin să te-nvăț

Că timpul rămas e-un minut de răsfăț,

Zâmbește și taci, nu-mi mai spune nimic,

Cuvintele trec și nu-ncerc să-ți explic

De ce între noi numai cerul e pus,

Cum umerii mei au o cruce de dus,

Dă-ți timp să-nțelegi dacă mult e puțin

Când caut flămând buze coapte, carmin.

Mai vreau un sărut, numai unul și-atât...

Dă-ți timp să mă porți amuletă la gât,

Noroc, nenoroc, dezlegare, blestem,

Dă-mi timp să mă nasc și-o să vin să te chem.

Liliana Trif Ioan Grigoraș